LIKUMPROJEKTS

**Grozījumi Aizsargjoslu likumā**

Izdarīt Aizsargjoslu likumā (Latvijas Republikas Saeimas un Ministru Kabineta Ziņotājs, 1997, 6.nr.; 2002, 7.nr.; 2003, 15.nr.; 2005, 15.nr.; 2008, 8.nr.; 2009, 12.nr.; Latvijas Vēstnesis, 2010, 205.nr., 2011, 169.nr.) šādus grozījumus:

1. Izslēgt 6.panta otrās daļas 1.punkta „b” apakšpunktā vārdus „apstiprinātas šā likuma [67.pantā](http://www.likumi.lv/doc.php?id=42348&from=off#p67) paredzētajā kārtībā un”.

2. 36.pantā:

izteikt otro daļu šādā redakcijā:

(2) Krasta kāpu aizsargjoslā un pludmalē papildus šā panta pirmajā daļā minētajiem aprobežojumiem aizliegts **būvēt** jaunas ēkas un būves un rekonstruēt esošās, izņemot šādas darbības, kas paredzētas vietējās pašvaldības teritorijas plānojumā un kam saskaņā ar likuma „Par ietekmes uz vidi novērtējumu” prasībām ir izdoti tehniskie noteikumi vai veikts paredzētās darbības ietekmes uz vidi sākotnējais izvērtējums:

1) palīgēku būvniecība pie esošajām dzīvojamām ēkām vai būvēm;

2) **ārpus pilsētām un ciemiem** esošo ēku vai būvju rekonstrukcija, **nepārsniedzot esošo būvapjomu** **un ievērojot nosacījumu, ka nedzīvojamās ēkas nevar rekonstruēt par dzīvojamām ēkām,** bet, rekonstruējot esošās dzīvojamās ēkas, kuru platība ir mazāka par 150 kvadrātmetriem, to kopējā platība pēc rekonstrukcijas nedrīkst pārsniegt 150 kvadrātmetrus;

3) ostas attīstīšana vai esošo zvejniecības un zivju pārstrādes uzņēmumu attīstīšana vai rekonstrukcija;

4) **jaunu** ēku un būvju **būvniecība** vai **esošo** rekonstrukcija, ja tā notiek pilsētas teritorijā;

5) ēku un būvju **būvniecība** vai rekonstrukcija, ja tā notiek ciema robežās vietās, kur **ir** bijusi iepriekšējā apbūve;

6) krastu nostiprināšana esošo būvju un infrastruktūras aizsardzībai;

7) mehānisko transportlīdzekļu stāvlaukumu un glābšanas staciju būvniecība un tiem nepieciešamo pievedceļu un teritorijas labiekārtošanai nepieciešamo mazēku būvniecība.”

izslēgt otro prim daļu;

izteikt trešās daļas6. punktu šādā redakcijā:

„6) ar mehāniskajiem transportlīdzekļiem pārvietoties ārpus autoceļiem, pludmalē, meža un lauksaimniecības zemēs, ja tas nav saistīts ar šo teritoriju apsaimniekošanu, uzraudzību, valsts aizsardzības uzdevumu veikšanu, glābšanas un meklēšanas darbiem vai pēc **vietējās pašvaldības rakstiskas atļaujas saņemšanas** - rūpnieciskās zvejas un ar to saistīto darbību nodrošināšanu, kā arī ar citu šajā likumā atļauto darbu veikšanu”;

izslēgt ceturtās daļas 2.punktu.

3. 39.pantā:

izteikt 3.punktu šādā redakcijā:

„3) ķīmiskajā aizsargjoslā paredzētās darbības realizēšanai jāsaņem Valsts vides dienesta tehniskie noteikumi;”;

papildināt ar otro daļu šādā redakcijā:

 „(2) Centralizētās ūdens ņemšanas vietas īpašnieks vai lietotājs vienojas ar zemes īpašnieku (izņemot, ja zemes īpašnieks ir valsts vai pašvaldība) par zemes īpašuma izmantošanas kārtību un saimnieciskās darbības aizlieguma kompensēšanu stingrā režīma aizsargjoslā ap centralizēto ūdens ņemšanas vietu. Gadījumā, ja puses **saprātīgā termiņā** nevar vienoties, atbildīgā pašvaldība veic stingrā režīma aizsargjoslas robežās esošā zemes īpašuma atsavināšanu normatīvajos aktos par sabiedrības vajadzībām nepieciešamā nekustamā īpašuma atsavināšanu noteiktajā kārtībā.”;

uzskatīt līdzšinējo panta tekstu par pirmo daļu.

4. Aizstāt 57.panta trešajā daļā vārdus „Ķīmisko vielu un ķīmisko produktu likumu” ar vārdiem „Ķīmisko vielu likumu”.

5. **Izslēgt VIII nodaļu**.

6. Papildināt pārejas noteikumus ar 21., **22., 23., 24. un 25.punktu** šādā redakcijā:

„**21.Grozījums šā likuma 6.panta otrās daļas 1.punkta „b” apakšpunktā par vārdu „apstiprinātas šā likuma** [**67.pantā**](http://www.likumi.lv/doc.php?id=42348&from=off#p67) **paredzētajā kārtībā un” izslēgšanu stājas spēkā 2015.gada 1.janvārī.**

22. Grozījums šā likuma 36.pantā par otrās daļas izteikšanu jaunā redakcijā un 2.1 daļas izslēgšanu **(attiecībā uz paredzētajām darbībām Baltijas jūras un Rīgas jūras līča piekrastes aizsargjoslā)** stājas spēkā vienlaikus ar grozījumiem likumā „Par ietekmes uz vidi novērtējumu”.

**23. Grozījums šā likuma 36.pantā par ceturtās daļas 2.punkta izslēgšanu stājas spēkā 2015.gada 1.janvārī.**

**24. Grozījums šā likuma 39.pantā par 3.punkta izteikšanu jaunā redakcijā stājas spēkā vienlaikus ar grozījumiem likumā „Par ietekmes uz vidi novērtējumu”.**

**25. Grozījums par šā likuma VIII nodaļas izslēgšanu stājas spēkā 2015.gada 1.janvārī.**

**Iesniedzējs:**

Vides aizsardzības un

reģionālās attīstības ministrs E.Sprūdžs

**Vīza:**

Valsts sekretārs A.Antonovs

18.01.2013. 15:50

570

D.Ozola

67026518, dace.ozola@varam.gov.lv

I.Belasova

67026545; inga.belasova@varam.gov.lv

A.Putniņa

67026543; aiga.putnina@varam.gov.lv